Aarto: 'Regering uit voeling met werklikheid' | Maroela Media
Aarto: 'Regering uit voeling met werklikheid'
Argieffoto van verkeersbeamptes. (Foto: Dept. van vervoer/Twitter)
Die regering is "uit voeling met die werklikheid", aangesien die Wet op die Administratiewe Beregtiging van Padverkeersoortredings (Aarto) en die Wysigingswetsontwerp op Aarto nié padveiligheid sou verbeter of padsterftes in Suid-Afrika sou verminder nie.
Só sê die burgerregtegroep Outa nadat die Pretoriase hooggeregshof Donderdag in sy guns beslis en Aarto as geheel ongrondwetlik en ongeldig verklaar het.
Regter Annali Basson het saam met Outa se standpunt gestem dat die wetgewing onder meer onwettiglik inbreuk maak op die eksklusiewe uitvoerende en wetgewende bevoegdheid van die plaaslike en provinsiale regerings. Dit is omdat dit die regerings daarvan weerhou om hul eie sake te reguleer.
"Dit volg dus na my mening dat die Aarto-wet en die wysigingswet as strydig met die Grondwet in sy geheel verklaar moet word. Dit word dus verklaar dat die Aarto-wet en die wysigingswette ongrondwetlik en ongeldig is," lui die uitspraak.
Outa is ingenome met dié beslissing en bestempel dit as 'n belangrike oorwinning vir die burgerlike samelewing.
Die wet sou voorsiening maak vir 'n strafpuntestelsel, waarvolgens motoriste punte sou verbeur vir verkeerswette wat oortree word. Indien 'n sekere aantal punte verbeur is, sou motoriste se lisensies tydelik opgeskort word. Motoriste sou ook heffings moes betaal vir elke oortredingskennisgewing wat hulle ontvang.
Adv. Stefanie Fick, uitvoerende direkteur van die verantwoordbaarheid- en bestuursafdeling by Outa, sê die stryd om motoriste teen die ondeurdagte wet te beskerm is nog nie verby nie. Die organisasie is wel tevrede dat die uitspraak die regering terug "na die tekenbord sal stuur".
"Dit is jammer dat die regering weereens gekies het om geldige bekommernisse en goed nagevorste insette te ignoreer en voortgegaan het met die wysiging. Hulle het nie net baie tyd gemors nie, maar ook hulpbronne, aangesien die inwerkingstelling van Aarto gestaak sal moet word terwyl die wet weereens gewysig en deur die wetgewende proses geneem moet word."
Outa het vroeër 'n hofaansoek ingedien om dié omstrede wetgewing te betwis. Die groep het nie net bedenkinge oor die grondwetlikheid daarvan gehad nie, maar ook 'n ernstige probleem met die praktiese inwerkingstelling van die beoogde strafpuntstelsel vir motoriste.
Die Automobiel-Assosiasie (AA) het intussen gesê hy verwelkom ook die hof se besluit "aangesien dit ons standpunt bevestig dat Aarto nie padveiligheid bevorder nie, maar eerder op inkomste-invordering gerig is".
Die VF Plus het ook die hof se uitspraak verwelkom en sê die stelsel sou beslis misluk. "Die stelsel is kompleks en sou nie sy doelwit behaal om die land se paaie veiliger te maak nie. Die toetsfase van Aarto, wat in drie Gauteng-metro's van stapel gestuur is, het duidelik getoon dat beserings en sterftes weens padongelukke geensins gedaal het nie, maar eerder toegeneem het sedert die inwerkingstelling van die stelsel."
Die VF Plus sê ook die stelsel is gesofistikeerd en vereis 'n omgewing van integriteit en hoë standaarde om te werk. "Daar is geen sodanige omgewing geskep nie. Inteendeel, die nuwe stelsel het eerder die omgewing geskep vir talryke misbruike tot nadeel van lede van die publiek."
'Jaagduiwel' by rivier vervolg
Ons almal weet die regering het geen idee wat die werkliheid is nie, veral as dit by geld, besigheid, werk en mense kom nie.
ANC weet julle wat veroorsaak ongelukke en sterftes onpadwaardige voertuie en al die [email protected] gate in die pad dit is skrikwekkend.
Hierdie wetgewing het nooit te doel gehad om motoriese te dwing om hulle te gedra nie maar eerder 'n manier om geld te maak.Ek wonder vir wie se laaaaang vingers,Mbambula.Dink aan al die "bribes".Vir baie beamptes sou dit lonend gewees het.
Ek is so BLY, nou kan ek my Bestuurders Lisensie Terug kry!!
Dit dui weer op die waarde van burgerlike verset teen rowers wat hulsef 'n regering noem. Burgers 10-Regering 0.